ངེས་ཤེས་རྙེད་པ་རྣལ་མ་སྲིད་མཐའ་ཙམ་དུ་སོང་བ་ལྟ་སྨོས་ཀྱང་ཅི་ཞིག་དགོས།སྐྲག་པ་སྐྱེ་ལུགས་དེ་འདྲ་འོང་བའི་མཚམས་དེར་བློ་རྩིང་སྟོང་ཉིད་ལ་མོས་པ་ལྟར་སྣང་ཡོད་པ་ཅི་རིགས་ལ་ཆད་ལྟ་ཆེན་པོ་སྐྱེ་སའང་ཡོད་པས།སྐབས་དེར་སྐྱོང་ཚུལ་མཁས་པས་མཉམ་གཞག་གི་ངེས་ངོར་ལྷག་མ་ཅུང་ཟད་ཀྱང་མ་ལུས་ཀྱང།དེ་ལས་རྗེས་ཐོབ་ཏུ་ཚུར་ལངས་ནས་བཀག་པ་དེའི་ཤུལ་ན་ལུས་པ་ཅི་འདུག་བལྟས་པ་ན་ང་ཞེས་སོགས་ཀྱི་མིང་ཙམ་ཞིག་ལུས་པ་དང་མིང་དེ་ཡང་རྟོག་པས་གཞི་མེད་དུ་སྦྱར་བའི་རྟོག་བཏགས་མིང་རྐྱང་ཙམ་དུ་ཟད་པར་ངེས་པ་ལྷང་འདྲེན་ཐུབ་པ་དང།མིང་རྐྱང་ཙམ་དེའི་དོན་ལ་དཔྱད་པ་ཅིའང་མ་བྱས་པར་མིང་རྐྱང་དེའི་རྗེས་སུ་འབྲངས་ནས་ཞུགས་པས་ལས་གསོག་པ་དང་བདེ་སྡུག་མྱོང་བ་དང་བཟའ་བཏུང་སོགས་ཀྱི་བྱ་བ་བྱེད་ནུས་སུ་མྱོང་བས་གྲུབ་ནས་རྟེན་འབྲེལ་དང་སྟོང་ཉིད་མི་འགལ་ཞིང་ཟུང་དུ་འཇུག་པའི་ཚུལ་ལ་ངེས་པ་སྙིང་ཐག་པ་ནས་སྐྱེ་ལུགས་ཁའི་བཤད་པ་ཙམ་གྱི་རྗེས་སུ་འབྲངས་པའི་གྲུབ་མཐའ་འཆའ་བ་སྐད་བྱེད་པའི་དུས་ཀྱི་ངེས་པ་སྐྱེ་ལུགས་དང་ཤིན་ཏུ་མི་འདྲ་བ་ཞིག་ཡོད་པ་ཡིན།དེ་ལྟར་མྱོང་སྟོབས་ཀྱིས་དྲངས་པའི་ངེས་པ་ཡིད་འགྱུར་བ་ཐོན་པ་སྐྱེས་པ་ན།སྔར་ཚིག་གི་བཤད་པ་འགྲིག་འགྲིག་ཡུན་རིང་པོར་བྱས་པ་ཐམས་ཅད་ཀྱི་དོན་གདོད་གོ་བ་འདྲ་བའི་ངེས་པ་སྐྱེ་ཚུལ་ཞིག་དང།དེ་ཕྱིན་ཆད་བཤད་པ་དང་ལྟ་རྟོག་བྱས་པ་ཐམས་ཅད་ཀྱིས་ཚུར་མྱོང་བ་འདོན་ཚུལ་ལ་ངེས་པ་ཇེ་ཆེར་འདྲེན་ཐུབ་པ།བཤད་སྒྲུབ་ཕན་ཚུན་གྲོགས་སུ་འགྱུར་བའི་ཆོས་བྱེད་ཚུལ་དང།ལམ་ལ་ཤེས་ནས་དད་པ་ཐོབ་ལུགས་དང།དེ་སྟོན་པའི་བླ་མ་ལ་སྙིང་ཐག་པ་ནས་དད་པ་སྐྱེ་ཚུལ་ཕྱོགས་ལྷུང་གི་ཁུར་འཁྱེར་ཚུལ་ཙམ་དང་ཞེན་པས་འཇུག་པ་ཙམ་དུ་མ་སོང་བ་ཞིག་འོང་བ་ཡིན་ནོ།།དེ་ལྟར་མ་ཡིན་པར་ལྟ་བའི་མྱོང་བ་ཅུང་ཟད་ཞིག་སྐྱེས་པར་བསྒོམས་ནས་ཁ་ལ་ཅི་ལྟར་སྨྲ་ཡང་དོན་ལ་གཞུང་ཆེན་པོའི་ཕྱོགས་ལ་ཞེ་རྩིས་ཆུང་གཏིང་གིས་སོང་བ་ཞིག་བྱུང་ན།ལོག་པའི་ལམ་ཆེན་མོ་ལ་ཞུགས་པའི་རྟགས་ཡང་དག་ཏུ་ཤེས་པར་གྱིས་ཤིག།སྔར་བཤད་པ་ལྟར་བྱུང་བ་དེ་ནི་དབུ་མ་ལྟ་བུའི་གཞུང་ཆེན་མོ་རྣམས་བཤད་པ་ན་མྱོང་ཐོག་ཏུ་མ་ཁེལ་བ་རྣམས་ཀྱི་འཆད་ཚུལ་དང།གཏིང་ཕྱིན་མ་ཕྱིན་དང་སློབ་མའི་སེམས་སྟེངས་སུ་གོ་བ་སྐྱེ་ཚུལ་ལ་ཁྱད་པར་ཤིན་ཏུ་ཆེན་པོ་མངོན་གྱུར་དུ་གསལ་བར་རིག་འོང་བ་ཡིན་ནོ།།དབུ་མའི་ལྟ་བའི་རྟོགས་དཀའ་ས་མཐར་ཐུག་པའང་སྔར་བཤད་པ་དེ་ཉིད་ཡིན་ཏེ།འདི་ལ་ཁའི་ཟེར་ཚུལ་ཙམ་མ་ཡིན་པའི་བློ་སྟེངས་ནས་ངེས་པ་འདྲོངས་པ་ཤིན་ཏུ་དཀའ་བས་ཐལ་འགྱུར་བའི་ལྟ་བ་གོ་བ་སྲིད་མཐའ་ཙམ་དུ་སོང་བ་ཡིན་ནོ།།རྗེས་ཐོབ་སྒྱུ་མ་ལྟ་བུའི་ལྟ་བ་སྐྱོང་བ་ལའང་ཉམས་བཟང་བའི་སྟོབས་ཀྱིས་རྗེས་ཐོབ་ཏུ་སྣང་བ་ཐམས་ཅད་བུན་ལོང་གིས་སོང་བ་དང།མཉམ་གཞག་ཏུ་སེམས་གནས་རེས་འགའ་བྱུང་བའི་སྟོབས་ཀྱིས་རྗེས་ཐོབ་ཏུ་སྣང་བ་ཐམས་ཅད་སྐྲག་མེད་དུ་སོང་ནས་ཐོགས་བརྡུགས་ཀྱི་སྲ་མཐས་མེད་པའི་གསོག་དང་གསོབ་ལྟ་བུར་འཆར་བ་དང།མཉམ་གཞག་ཏུ་ཡོད་མིན་མེད་མིན་གྱི་དོན་བསྒོམ་པར་འདོད་ནས་ཅིའང་ཡིད་ལ་མི་བྱེད་པ་གོམས་པའི་ཤུགས་ཀྱིས་རྗེས་ཐོབ་ཏུ་སྣང་བ་ཐམས་ཅད་འདི་ཡིན་གྱི་ངོས་བཟུང་མེད་པར་འཆར་བ་སོགས་གང་ལའང་དབུ་མ་རང་རྒྱུད་པའི་སྒྱུ་མ་ལྟ་བུའི་ལྟ་བ་སྐྱོང་བའི་ཡང་ཕྱོགས་ཙམ་ན་མི་གནས་ན་ཐལ་འགྱུར་བའི་ལྟ་བ་ལྟ་ཅི་སྨོས་ཏེ།སེམས་ཙམ་པའི་རྗེས་ཐོབ་ཀྱི་སྐྱོང་ཚུལ་གྱིའང་ཆ་ཙམ་ན་མེད་དོ།།ད་ལྟ་དམིགས་རྣམས་གོམས་པར་གཏན་མ་བྱས་པའི་ཐོས་བསམ་པས་དབང་ཤེས་དང་ཡིད་ཤེས་ལ་སྣང་བ་སྣ་ཚོགས་ཤར་བའི་ཚེ་འདི་རྣམས་རང་བཞིན་གྱིས་གྲུབ་པ་མེད་སྙམ་དུ་དྲན་པར་བྱས་པ་ལའང་སྣང་སྟོང་ཚོགས་པའི་སྒྱུ་མ་ལྟ་བུའི་འཆར་ཚུལ་ཙམ་ཞིག་ཡོད་མོད་ཀྱང་ལྟ་བ་སྐྱོང་བའི་སྐབས་སུ་ནི་མཉམ་གཞག་ཏུ་སྔར་བཤད་པ་ལྟར་ལེགས་པར་བསྐྱངས་ནས་རང་བཞིན་མེད་པར་ངེས་པ་ལ་ཡིད་ལེགས་པར་འགྱུར་བའི་མྱོང་བ་སྐྱེས་པའི་སྟོབས་ཀྱིས་དེ་ལས་ལངས་པ་ན་མཉམ་གཞག་དེའི་ཤུགས་ཀྱིས་སྣང་བ་སྒྱུ་མ་ལྟ་བུར་འཆར་ཚུལ་ཞིག་དགོས་ཏེ།བྱ་བ་བྱེད་ནུས་སུ་བསྙོན་མི་ནུས་པར་གྲུབ་ཀྱང་བཏགས་ཡོད་མིང་རྐྱང་ཙམ་མ་གཏོགས་ཡུལ་རང་གི་སྡོད་ལུགས་སུ་གྲུབ་རྒྱུ་ཅུང་ཟད་ཀྱང་མི་འདུག་པར་མཉམ་གཞག་གི་ཤེས་པ་དེའི་རྩི་མ་ཡལ་བའི་དབང་གིས་ཡིད་ངོར་འཆར་བའོ།།དེ་ལྟ་བུའི་མཉམ་རྗེས་ཀྱི་རྒྱུན་གོམས་པར་ཆེར་སོང་ནས་རྗེས་ཐོབ་ཏུ་ལྟ་བ་དྲན་ཙམ་གྱིས་གང་སྣང་སྒྱུ་མ་ལྟ་བུར་འཆར་བར་འགྱུར་རོ།།ང་ཕུང་པོ་ལ་བརྟེན་ནས་བཏགས་ཞེས་པ་ཡང་འདོགས་པ་པོ་ནི་རྟོག་པ་ཡིན་ལ།ཕུང་པོ་ལ་བརྟེན་ནས་འདོགས་ཚུལ་ཡང།བློ་ལྷན་སྐྱེས་རང་ག་བ་འདི་ལ་ངའོ་སྙམ་པའི་བློ་སྐྱེ་བ་ནི།སྔོན་དུ་རང་གི་ཕུང་པོའི་ཚོགས་པའམ་ཕུང་པོའི་ཆ་གང་རུང་གཅིག་བློ་ཡུལ་དུ་ཤར་བ་ལ་བརྟེན་ནས་ངའོ་སྙམ་དུ་འཛིན་པར་འགྱུར་གྱི།རང་གི་ཕུང་པོའི་ཚོགས་པའམ་ཕུང་པོའི་ཆ་གང་ཡང་བློ་ལ་མ་ཤར་བར་ངའོ་སྙམ་པའི་བློ་སྐྱེ་མི་སྲིད་དེ།ལྟོ་ལྡིར་བ་དང་མཆུ་འཆང་བ་སོགས་བློ་ཡུལ་དུ་ལམ་གྱིས་ཤར་བ་ན་བརྡ་ལ་བྱང་བའི་སྐྱེས་བུ་རྣམས་ལ་བུམ་པའོ་སྙམ་པའི་བློ་ངང་གིས་སྐྱེ་ལ།ལྟོ་ལྡིར་བ་དང་མཆུ་འཕྱང་བ་སོགས་གང་ཡང་བློ་ལ་མ་ཤར་བར་བུམ་པའོ་སྙམ་པའི་བློ་ངང་གིས་སྐྱེ་ཐབས་མེད་པ་བཞིན་ནོ།།རྟོག་པས་དེ་ལྟར་འཛིན་པའང་རང་གི་ཕུང་པོ་བློ་ལ་ཤར་ཙམ་ན་ངའོ་སྙམ་དུ་འཛིན་པ་ཙམ་མ་གཏོགས།དེ་ལྟར་འཛིན་པ་རྒྱུ་མཚན་གང་ལའང་བརྟེན་ནས་སྐྱེ་མི་དགོས་པ་དང།ང་དང་ཕུང་པོ་དངོས་སྟེང་ནས་ངོ་བོ་གཅིག་ཏུ་གྲུབ་པ་དང།ངོ་བོ་ཐ་དད་དུ་གྲུབ་པ་གང་གིའང་འཛིན་ཚུལ་མི་འདུག་པ་ནི་ཁ་ནང་དུ་ཕྱོགས་ནས་བལྟས་པས་གསལ་བར་ཤེས་པར་འགྱུར་རོ།།རྟོག་པས་འདོགས་ལུགས་ལེགས་པར་མ་ཤེས་པར་རྟོག་བཏགས་ཙམ་ཡིན་ནོ་སྙམ་དུ་བསྒོམས་པར་བྱས་ཀྱང་སྒྲ་སྤྱི་ཙམ་དུ་ཟད་མོད་ཀྱི་ཞིབ་པར་མ་བྲིས་སོ།།མཉམ་རྗེས་ཀྱི་ལྟ་བའི་སྐྱོང་ཚུལ་ལ་ཞིབ་པར་ནི་དམིགས་རྣམ་སྐྱོང་ཚུལ་བླ་མས་ཁྲིད་པའི་མན་ངག་ལས་ཤེས་པར་བྱ་དགོས་ལ།འདིར་ནི་དོགས་པ་དང་གོལ་ས་གཅོད་པ་ཅུང་ཟད་ཙམ་ཞིག་སྨྲས་པ་ཡིན་ནོ།།དེ་ཡང་རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་བཀའ་བརྒྱུད་འཛིན་པར་འདོད་པ་རྣམས་ཀྱིས་ནི།ལྟ་བ་སྐྱོང་བའི་མན་ངག་ལ།འཕགས་པ་ཡབ་སྲས་ཀྱི་གཞུང་གི་རིགས་པའི་སྲོལ་དང་ཐལ་འགྱུར་བའི་རྟགས་ཀྱི་དགག་བྱའི་ཚད་བཟུང་བའི་སྐབས་དོན་མ་བོར་བའི་ངང་ནས་གསུང་རབ་དགོངས་འགྲེལ་དང་བཅས་པའི་བརྡ་ལས་མ་བརྒལ་བ་དང།རྗེའི་གསུང་རབ་ལྷག་མཐོང་ཆེ་ཆུང་ལ་སོགས་པའི་ནང་དུ་ལྟ་བ་སྐྱོང་བའི་རིམ་པ་དང།སྐྱོང་ཚུལ་དང་གོལ་ས་བཀག་པ་སོགས་ལེགས་པར་ངེས་ནས་དོན་དང་ཐ་སྙད་སོར་བཞག་པ་ལ་དམིགས་རྣམ་སྐྱོང་བའི་དུས་ཀྱི་ཟུར་འདོན་ཚུལ་སོགས་རྗེ་རང་ཉིད་ཀྱི་གསུང་གི་མན་ངག་གིས་བརྒྱན་པའི་སྒོ་ནས་ལམ་སྲོལ་མ་ཤོར་བ་ལ་འབད་པར་བྱའོ།།དེ་དག་ལས་བརྒལ་ནས།བོད་སྒོམ་གསུང་རབ་དང་རིགས་པའི་བརྡ་ལ་མ་བྱང་བ་འགའ་ཞིག་གིས་སྨྲས་པའི་དཔྱོད་ཚུལ་དང།མ་བཅོས་ལྷུག་པ་དང།ད་ལྟའི་ཤེས་པ་སོ་མ་དང།རྟོག་པ་གང་ཤར་གྱི་རང་ཞལ་བལྟ་བ་དང།རིག་པ་རྐྱང་འདེད་ལ་སོགས་པའི་དོན་དང་ཐ་སྙད་ཕྱིན་ཅི་ལོག་དག་བསྲེ་བའི་གནོད་པ་ཆེན་པོ་མི་བྱ་ཞིང།གསལ་བ་སེམས་ཀྱི་མཚན་ཉིད།སྟོང་པ་སེམས་ཀྱི་རང་བཞིན།བཅོས་མིན་སེམས་ཀྱི་ངོ་བོ་ལ་སོགས་པ་དང།གསལ་སྟོང་ཟུང་འཇུག་དང།བརྗོད་མེད་ཀྱི་དོན་སྒོམ་པ་དང།རིག་པ་ཤེལ་སྒོང་ལྟ་བུ་ལ་སོགས་པ་དང།ང་གང་ན་འདུག་ཚོལ་བ་དང།སེམས་ཚོལ་ལ་སོགས་པ་མན་ངག་གཞན་གྱི་དོན་དང་ཐ་སྙད་གང་ཡང་འདིར་བསྲེ་བར་མི་བྱ་ཞིང།འདི་ནས་ཀྱང་དེ་དག་ཏུ་བསྲེ་བར་མི་བྱ་སྟེ།དེ་ལྟར་བསྲེས་པ་ན་མན་ངག་ཐམས་ཅད་ཀྱི་རང་རང་གི་སྲོལ་ཐམས་ཅད་འཕྱུགས་ནས།མན་ངག་རང་རང་གི་སྔར་གྱི་སྲོལ་མི་འདྲ་བ་གང་ཡོད་ཤོར་ཏེ་གང་ལའང་འདིའི་ལུགས་ཡིན་ཞེས་བཞག་ཏུ་མེད་པའི་ཆལ་ཆོལ་དུ་འགྱུར་བས་བསྟན་པ་ལ་གནོད་པ་ཆེན་པོར་འགྱུར་བའི་ཕྱིར་རོ།།དེ་བཞིན་དུ་ཇོ་བོ་ཆེན་པོ་དཔལ་ལྡན་ཨ་ཏི་ཤའི་གདམས་པ་ལམ་གྱི་རིམ་པ་ལ་ཡང།གཞུང་པ་དང་གདམས་ངག་པའི་དགེ་བའི་བཤེས་གཉེན་ཆེན་པོ་དག་གིས་མཛད་པའི་གདམས་ངག་གི་ཡི་གེ་རིམ་པ་དུ་མ་དང།སེམས་དཔའ་ཆེན་པོ་པོ་ཏོ་བ་དང་སྤྱན་སྔ་བ་དང་མཆད་ཁ་པའི་གསུང་བགྲོས་ལ་སོགས་པ་སྔ་ཕྱི་དུ་མ་དང།དགེ་བསྙེན་ཆེན་པོ་ཁམས་ལུང་པའི་གསུང་གི་རྗེས་སུ་འབྲངས་པ།བཤེས་གཉེན་ཆེན་པོ་གྲོ་ལུང་པའི་བསྟན་རིམ་ཆེ་ཆུང་ལ་སོགས་པ་དེ་དག་ཐམས་ཅད་ལའང་རྒྱལ་བ་དགྱེས་པའི་ལམ་གྱི་རིམ་པ།གསུང་རབ་ཆེན་མོ་དག་གི་རྗེས་སུ་འབྲང་བ།དམ་པ་བརྒྱུད་པའི་གསུང་གིས་བརྒྱན་པ།མཁས་པ་དགའ་བ་བསྐྱེད་པའི་འཇུག་ངོགས་རྨད་དུ་བྱུང་བ་ཡོད་མོད་ཀྱི།དེ་ལྟ་ནའང་རྗེ་ཐམས་ཅད་མཁྱེན་པ་ཉིད་ཀྱི་བྱང་ཆུབ་ལམ་གྱི་རིམ་པ་ཆེ་ཆུང་གི་གདམས་པའི་གསུང་རབ་གླེགས་བམ་དུ་མཛད་པ་འདི་དག་ལ་ནི།གསུང་རབ་དགོངས་འགྲེལ་དང་བཅས་པ་མ་ལུས་པ་གང་ཟག་གཅིག་འཚང་རྒྱ་བའི་ཆ་རྐྱེན་དུ་འགྲོ་བའི་ལམ་གྱི་ལུས་ཡོངས་སུ་རྫོགས་པའི་གྲངས་དང་གོ་རིམས་ལ་སོགས་པ་དང།ད་ལྟ་རྒྱུད་ལ་བསྐོར་བའི་དམིགས་རྣམ་གྱི་རིམ་པ་མྱོང་ཐོག་ཏུ་འཁྱེར་ཚུལ་སོགས་ལམ་གྱི་ལུས་སྤྱི་དང་ཡན་ལག་སོ་སོ་ཐམས་ཅད་ལ་སྔོན་ཆད་གངས་རིའི་ཁྲོད་འདིར་སུས་ཀྱང་མ་ཐོན་པའི་ཐུན་མོང་མ་ཡིན་པའི་ཕུལ་དུ་བྱུང་བའི་ཁྱད་པར་བླ་ན་མེད་པ་ཡོད་པའི་ཚུལ་ལ་བློ་སྐྱོན་མ་ཞུགས་པའི་དཔྱོད་པ་ཞིབ་པར་བྱས་ནས་ངེས་པ་རྙེད་པ་དང།དེའི་སྐྱེས་བུ་ཆུང་འབྲིང་བྱང་ཆུབ་སེམས་སྦྱོང་སྤྱོད་པ་སྤྱི་ལ་སློབ་པ་དང་བཅས་པ་ལྟ་ཁྲིད་ཀྱི་སྔོན་འགྲོ་ཡིན་པས་འགངས་ཆེ་ས་ནས་ཉམས་ལེན་གྱི་གནད་མ་འཕྱུགས་ཤིང་ལམ་གྱི་ལུས་ལ་གོ་བ་ཙམ་ཡང་མ་ཆགས་པར་མ་སོང་བ་ཞིག་གནད་དུ་ཆེ་བ་ཡིན།དེ་བས་ན་བྱིན་བརླབས་ཀྱི་བརྒྱུད་པ་མ་ཉམས་པའི་བླ་མའི་རྣལ་འབྱོར་ཐུན་མོང་མ་ཡིན་པ་སོགས་མ་གཏོགས་སྔོན་འགྲོ་གང་དྲན་གྱི་འདེབས་ལུགས་མི་བྱ།ཁྱད་པར་དུ་ལྷག་མཐོང་གི་རྒྱུ་ཚོགས་གསུངས་པ་རྣམས་དང།བདག་མེད་རྟོགས་པའི་ལྟ་བའི་ཕན་ཡོན་ཞིབ་ཏུ་བསམས་ནས་ངེས་པ་དྲག་པོ་སྐྱེས་པའི་སྟོབས་ཀྱིས།ལྟ་བ་ལ་ཚོལ་འདོད་སྐྱེས་པ་ཞིག་དང།དེ་ཡང་འཕགས་པའི་དགོངས་པ་དཔལ་ལྡན་ཟླ་བས་བཀྲལ་བ་ལས་གཞན་གྱི་རྗེས་སུ་ཞུགས་ཀྱང་ལྟ་བའི་གནད་མཐར་ཐུག་པ་མི་རྙེད་པ་སོགས་ལ་ངེས་པ་སྐྱེས་ནས་ལུགས་དེའི་ལྟ་བ་སྐྱོང་ཚུལ་ལ་ཤེས་འདོད་སྐྱེས་པ་ཞིག་དགོས་པས་སྔོན་འགྲོ་གཙོ་བོ་འདི་དག་རྒྱུད་ལ་སྐྱེ་བའི་ཐབས་ལ་འབད་པར་བྱའི།འགངས་ཆུང་བ་ལ་ནན་ཏན་ཆེ་བར་མི་བྱ་ཞིང།སྔོན་འགྲོ་དེ་ལྟ་བུ་མ་ཚང་བའི་གཡམ་ལ་རྒྱུག་ཙམ་གྱི་ལྟ་བ་སྐྱོང་ཚུལ་དོན་གཉེར་དང།བདེན་པར་མེད་པ་དང།རང་བཞིན་མེད་པ་དང།སེམས་ཀྱིས་བཟོ་བྱས་པ་དང།རྟོག་པས་བཏགས་པ་ཙམ་དང།རྨི་ལམ་སྒྱུ་མ་སོགས་ཀྱི་ཚིག་བཟང་བཟང་འགའ་ཞིག་ཙམ་གྱིས་ཚིམ་ནས་འགྲོ་བའི་སློབ་མ་དང།དེ་ལྟ་བུའི་སྟོན་ཚུལ་གང་བྱུང་ཙམ་གྱིས་མགོ་སྐོར་བྱེད་པའི་བཤེས་གཉེན་གཉིས་ཀ་ལ་སྙིང་པོ་ཅིའང་ཡོད་པ་མ་ཡིན་ནོ།།འདིར་སྨྲས་པ།རྒྱལ་བའི་གསུང་རབ་ཀུན་གྱི་སྙིང་པོའི་དོན།།དུས་གསུམ་འཕགས་པ་ཀུན་གྱི་བགྲོད་གཅིག་ལམ།།སྒྲིབ་པའི་བག་ཆགས་ཀུན་གྱི་དྲུངས་འབྱིན་པ།།ཡང་དག་ལྟ་བ་གོམས་ལས་གཞན་ཡོད་མིན།།དེ་ལྟ་མོད་ཀྱི་ཀླུ་སྒྲུབ་བཞེད་པའི་དོན།།དཔལ་ལྡན་ཟླ་བས་ཇི་ལྟར་བཀྲལ་བ་ལས།།ཕྱི་རོལ་གྱུར་ལ་ཡང་དག་ལྟ་བའི་གནད།།ཇི་བཞིན་རྟོགས་པའི་གོ་སྐབས་ག་ལ་ཞིག།ཚུལ་འདི་སྟོན་པ་སངས་རྒྱས་ཀྱི།།དངོས་ཀྱི་གདུལ་བྱ་དུ་མའི་ཡང།།སྤྱོད་ཡུལ་མ་གྱུར་དེ་དག་ལ།།རྒྱལ་བའི་དྲང་དོན་གསུངས་ཞེས་སྨྲ།།རྒྱལ་བས་ལུང་བསྟན་ཤིང་རྟ་ཆེ།།དབྱིག་གཉེན་དཔལ་ལྡན་ཆོས་སྐྱོང་དང།།ཕྱོགས་གླང་ཆོས་གྲགས་དེ་བཞིན་དུ།།ཀླུ་སྒྲུབ་སྲས་པོ་ལེགས་ལྡན་འབྱེད།།ཡེ་ཤེས་སྙིང་པོ་ཞི་བ་འཚོ།།འཕགས་སེང་པདྨའི་ངང་ཚུལ་སོགས།།ཉམས་སྣང་མ་ཡིན་རང་མཚན་པར།།ལྷག་པའི་ལྷ་ཡིས་བཤེས་གཉེན་མཛད།།བོད་ཀྱི་གྲུབ་ཐོབ་ཕལ་ཆེར་གྱིས།།ཆར་མི་ཕོད་པའི་རྟོགས་པ་བརྙེས།།དེ་ལྟའི་ཤིང་རྟ་ཆེན་རྣམས་ཀྱིས།།སྟོང་ཉིད་ཟབ་མོའི་གནས་འདི་ནི།།ཐུགས་སུ་མ་ཆུད་སྤངས་སོ་ཞེས།།གཞུང་ལུགས་འཆད་པར་རློམ་པའི་ཚེ།།ཚམ་ཚོམ་མེད་པར་སྨྲ་བ་ལ།།མགྲིན་པ་བརྐྱངས་ཏེ་ཅི་དགར་འཇུག།གཏམ་དེ་བཟུངས་ནས་སླར་ཡང་འདིར།།ཡང་དག་ལྟ་བའི་ཉམས་ལེན་ལ།།ཅུང་ཟད་སྨྲ་བ་ཞུགས་པ་ན།།བོད་འདིར་མཁས་རྨོངས་སོ་སོ་ཡི།།རྣམ་པར་སྦྱར་བའི་མན་ངག་ནི།།དུ་མ་ཞིག་དང་དེ་དག་གི།རྗེས་འབྲང་རིགས་པའི་ལམ་བཏང་བ།།གང་ཡང་མ་བསླབ་དུ་མ་ཡིས།།སྨྲ་བའི་རང་སེམས་སྐྱེ་མེད་དང།།རང་སེམས་ཆོས་སྐུའི་རང་ཞལ་ལྟ།།མ་བཅོས་སོ་མ་རྗེན་ཆེར་དང།།ཐ་མལ་ཤེས་པ་ལྷུག་པར་འཇོག།།རིག་པ་རྐྱང་འདེད་བྱེད་པ་དང།།མཉམ་རྗེས་འདྲེས་དང་གནས་འགྱུ་འདྲེས།།གང་ཤར་ཆོས་སྐུ་ལ་སོགས་པའི།།དོན་དང་ཐ་སྙད་སོར་འཇོག་ཅིང།།དབུ་མའི་གཞུང་ལ་གྲགས་པ་ཡི།།ཐ་སྙད་འགའ་ཞིག་མ་རྟོགས་ཀྱང།།དོན་དམ་དེ་དག་ཐམས་ཅད་ནི།།སེམས་ཉིད་གནས་ལུགས་ཚོལ་བ་ཡི།།ཡང་དག་ལྟ་བའི་ཟབ་མོའི་གནད།།འཁྲུལ་པ་མེད་ཅེས་སྨྲ་བ་ནི།།འདི་ལས་ཡ་མཚན་ཆེ་བ་དང།།འདི་ལས་ངོ་མཚར་གྱུར་པ་ཡི།།རང་ཉིད་བསྟན་པར་བྱ་བ་དང།།བླུན་པོའི་རྟགས་ནི་གང་ཞིག་ཡོད།།དེ་ཕྱིར་ཀླུ་སྒྲུབ་ཡབ་སྲས་དང།།དབྱེར་མེད་དཔལ་ལྡན་བླ་མ་ཡིས།།དྲི་མེད་རིགས་པའི་ལམ་ནས་དྲངས།།རྗེས་སུ་བརྩེ་བས་ལེགས་གསུངས་པ།།རྟོགས་ཕྱིར་བསག་སྦྱངས་དུ་མ་ལ།།འབད་ཅིང་བཤེས་གཉེན་མཆོག་བསྟེན་ནས།།དཔལ་ལྡན་ཟླ་བའི་རིགས་ལམ་ལ།།ཐོས་དང་སེམས་པ་ལྷུར་ལེན་པས།།ཚིག་ཙམ་ཞིག་གི་རྗེས་འབྲང་དང།།སྙིང་ཁམས་འབའ་ཞིག་ལྷུར་ལེན་དང།།བླུན་པོ་ཚིམ་པ་མ་སླ་བར།།རབ་ཏུ་འབད་དེ་ཟབ་མོའི་དོན།།རྟོགས་ཤིང་དེ་དོན་ཉམས་ལེན་གྱི།།གནད་རྣམས་ཚོལ་ཕྱིར་རྒྱལ་བའི་སྲས།།རྟག་ཏུ་ངུ་ལྟར་བརྩོན་པར་བྱ།།དེས་ན་བླ་མ་མཆོག་དེ་ཡིས།།རྨད་བྱུང་དཀའ་བ་བརྒྱ་ཕྲག་ལས།།ནན་ཏན་སྙིང་པོ་མཛད་པ་ཡི།།ལམ་བཟང་ཉམས་པར་མ་གྱུར་ཅིག།སྙམ་དུ་ཡིད་ལ་བརྣག་པ་ཡིས།།ཡང་དག་ལྟ་བ་ཉམས་ལེན་ལ།།ལོག་པའི་མུན་སེལ་སྒྲོན་མེ་འདི།།དུ་མས་བསྐུལ་ཕྱིར་གཏམ་དུ་བྱས།།དེ་ལས་རྣམ་པར་དཀར་བ་ཡི།།དགེ་བ་ཅུང་ཟད་གང་སྐྱེས་པ།།དེས་ནི་འགྲོ་འདི་བདག་འཛིན་གྱི།།འཆིང་བ་ཆེ་ལས་གྲོལ་གྱུར་ཅིག།དེ་ལྟར་དཔལ་ལྡན་ཟླ་བའི་ཞབས་ཀྱི་རྗེས་སུ་འབྲངས་པའི་ཡང་དག་པའི་ལྟ་བའི་གནད་ལ་རྗེ་ཐམས་ཅད་མཁྱེན་པའི་བཞེད་པ་ཇི་ལྟར་ཡིན་པ་དང།དེའི་གོལ་ས་བཅད་པ་ཉུང་ངུ་ཙམ་ཚིག་གསལ་བ་ཞིག་གྱིས་ཞེས་བཤེས་གཉེན་ཆེན་པོ་དུ་མས་ནན་ཏན་གྱིས་བསྐུལ་བ་ལ་བརྟེན་ནས།ཞི་གནས་མཚན་ཉིད་པ་སྔོན་དུ་བསྒྲུབས་པ་ལ་བརྟེན་ནས་ལྷག་མཐོང་བསྒྲུབ་པའི་ཚུལ་མ་སྨྲས་པར།ད་ལྟ་ཞི་གནས་མ་གྲུབ་པའི་སྔོན་དུ་ལྟ་བའི་མྱོང་བ་འདོན་པ་ལ་གོལ་ས་འགའ་ཞིག་གཅོད་པ་ཙམ་གྱིས་དོན་དུ་རྗེ་དེ་ཉིད་ཀྱི་གསུང་གི་བཀའ་དྲིན་ལས་གནས་འདི་ལ་རིགས་པའི་ལམ་ནས་འོངས་པའི་དད་པ་འཐོབ་པ་བཙུན་པ་དགེ་ལེགས་དཔལ་བཟང་པོས་འབྲོག་རི་བོ་དགེ་ལ